**Eu - Gânditor - m-așez la masă cu tăcerea**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Pe naltele cătune și obcini românești

e-atâta liniște, încât se-aud vlăstarii

născându-se copaci cu frunze vântuite.

Îmi par desprinse din povești aceste case

târându-și pridvoare cu plante-agățătoare

spre veșnicia sculptată-n porțile cerești.

Pietrificate sunt căpițele-n netimpul

vâltorilor de aer din zbucium carpatin;

Eu - Gânditor - m-așez la masă cu tăcerea,

sub arcul ce-nroșește săgețile, sorin.

Pe-o coastă urcă pașii bunicii, spre livezi,

pe unde Dumnezeu i-adoarme nori în cale;

Și sufletul de vânturi e străveziu - nu-l vezi!

Se pierde prin cireși, înlăcrimând petale.